Svo fór að brúðurin greip hringana . Ljósmynd / Kristín Sigurjónsdóttir Brúðkaup þeirra Arons Guðnasonar og Hörpu Hauksdóttur sem fram fór á laugardag var um margt óvenjulegt . Þau eru fyrsta parið sem gifst hefur á Bjarnatorgi fyrir utan Siglufjarðarkirkju og var þeim ekið frá athöfninni á gamalli Ford Taunus bifreið sem er sú eina sinnar tegundar á landinu . Mesta athygli vakti þó afhending hringana en sú fór fram með aðstoð drónaflaugar . „ Upphaflega fékk pabbi hugmyndina að þessu . Við eigum þrjár stelpur og það hefði verið erfitt að velja einhverja eina til að fara með hringana . Frændi minn á mjög fínan dróna sem hann var til í að lána og það var úr , “ segir Aron . Hann segir að upprunalega hafi staðið til að athöfnin færi fram við skógræktina á Siglufirði en þar sem blautt hafði verið í veðri hafi verið ákveðið að færa hana . Dróninn góðu skilaði hringunum á hárréttu augnabliki . Ljósmynd / Kristín Sigurjónsdóttir „ Það var smá hliðarvindur og það endaði þannig að brúðurin greip pokann en ég klippti hringana úr honum , “ segir Aron og bætir við að brúðkaupsgestir hafi rekið upp stór augu þegar drónann bar að garði . „ Hljóðið í drónanum er svona eins og það sé verið að slá og fólk var svolítið hissa á því að það væri verið að slá þarna beint fyrir aftan . En þá kom í ljós að það var dróninn . “ Drónaflaugar eru mikið notaðar við myndatökur og hafði brúðarparið hugsað sér að taka upp myndskeið af þessum hluta athafnarinnar . GoPro myndavél var um borð en í öllu tilstandinu sem fylgdi því að færa brúðkaupið til klikkaði upptakan . Sem betur fer voru ljósmyndarar á jörðu niðri einnig duglegir að mynda viðburðinn í bak og fyrir . Aron kveðst alsæll að geta nú loksins kallað sig giftan mann . „ Við erum búin að búa saman í tólf ár og eigum þrjú börn svo þetta var löngu tímabært . Það er frábært að geta gert þetta . “ Það var séra Sigurður Ægisson sem gaf parið saman .